Straatverkoper naby Durban-hawe doodgeryŉ Straatverkoper is Donderdag naby die Durban-hawe doodgery. Foto: Verskaf ŉ Straatverkoper is Donderdag naby die Durban-hawe doodgery nadat ŉ minibustaxi buite beheer geraak en haar getref het. Garrith Jamieson, woordvoerder van Rescue Care-ambulansdienste, het gesê die voorval het op Maydonweg, naby die aansluiting van Mooreweg, plaasgevind. “Die minibustaxi het om een of ander rede buite beheer geraak en die vrou getref, voordat dit deur ŉ muur geploeg het. Die toneel was ŉ bloedbad,” het Jamieson gesê. Niks kon vir die vrou gedoen word nie en sy is op die toneel dood verklaar. Geen ander voertuig was in die voorval betrokke nie. Die rede waarom die taxibestuurder beheer oor die voertuig verloor het, is onbekend en word ondersoek.